《李方叔治颍川水磨作诗戏之》
宋代·苏过

君不见相如昔隐临邛市，文君当垆身涤器。未逢给札赋凌云，当免辛勤穿犊鼻。

又不见苏秦大困还家时，失计颇遭妻子詈。谁令奔走事口舌，不学周人营什二。

李侯平生无一廛，只有便便五经笥。儒冠半世已误身，老欲归耕无耒耜。

近闻颍川有瀑布，碓磨能穷溪谷利。酾渠凿石激清流，机动轮旋人力易。

今年麦熟春雨足，车载斗量应有备。勿嫌巾袂缟纷纷，饱看溪渠鸣涖涖。

堆盘坐想雪如山，梦中已觉钱流地。特君结庐秋风初，我欲叩门来上瑞。

起搜汤饼扫飞罗，轹釜操刀定中馈。千金何必羡鸱夷，少有属餍而已矣。

嵇康好锻季主卜，达人未免兹游戏。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。